runetrust/blame-folketinget-dk huggingface dataset:
Per Clausen (EL), 2011-05-12:
Derfor er kernen i det her jo, at når nogle karakteriserer Enhedslistens finansiering på det her område som urealistisk, er det, fordi man har valgt at lave en aftale, som med sikkerhed fastholder transportsektoren som et af de største problemer og en af de største udfordringer, når det handler om CO2-udslip.
Frode Sørensen (S), 2004-01-30:
Men jeg vil gerne spørge, om det er rigtigt hørt, at hr. Per Dalgaard også mener, at hvis folk virkelig udfører vagtvirksomhed, som ligner det, der er underlagt de private virksomheder, så er det rimeligt, at de får det grundkursus, som der her er tale om, nemlig et 3-ugers grundkursus i AMU-regi.
Bjarne Laustsen (S), 2008-12-05:
Men så vil det jo være sådan, at regeringen ikke kan få flertal hverken for det ene eller for det andet, og derfor er der kun tilbage, hvis man vil afskaffe ræveavl hurtigere - hvis det er mål nummer 1 - og gøre det på en værdig måde, at gøre det på den måde, at de, der eventuelt måtte have krav på det, kan få en kompensation.
Eva Flyvholm (EL), 2015-11-10:
Det er jo en diskussion, som jeg håber vil komme, og derfor håber jeg også rigtig meget, at vi herinde kan blive enige om, at der skal være åbenhed om kampflykøbet – det er jeg glad for at have hørt fra ministeren at der skal – men altså også om et andet element, der ligger i Enhedslistens forslag, nemlig at der skal gå en rimelig tid, fra grundlaget bliver lagt frem, til forligskredsen træffer den endelige beslutning.
Kamal Qureshi (SF), 2005-10-12:
Er svaret så, at hvis der nu er nogle mennesker, som f.eks. ikke kan komme i arbejde i 3, 4 år, jamen så skal deres børn altså stå og fryse i skolegården i den periode, deres børn skal ikke kunne deltage i børnefødselsdage, deres børn skal opleve, at de ikke har råd til at deltage i fritidsaktiviteter, fordi vi har en økonomisk incitamentsstruktur, som ministeren har gentaget adskillige gange, som gør, at det altså skal kunne betale sig for deres forældre at arbejde?
Per Stig Møller (KF), 2007-01-31:
Om tidsperspektivet kan jeg sige, at landsstyret har taget spørgsmålet op med EFTA-landenes regeringer – det kunne han også have fået at vide ved at spørge hjemme – og det vil være disse regeringers holdning, der afgør, om og i givet fald hvornår der indledes realitetsforhandlinger om færøsk medlemskab, hvad han også kunne have fået at vide derhjemme.
Lennart Damsbo-Andersen (S), 2012-01-27:
Jeg tror også, jeg netop nævnte kassedamen i min ordførertale, for det er jo alle de mange mennesker, der går derude og knokler for de laveste lønninger, som måske kan synes, det er lidt underligt, at forskellen mellem at have et arbejde og så ikke at have et arbejde ikke er ret stor.
Anne Baastrup (SF), 2004-03-17:
Der er en lang række elementer, der har været i spil inden for det sidste år, og vi havde jo i Retsudvalget aftalt, at vi, inden samlingen er slut, skal have et par dage, hvor vi gennemgår det hele, således at vi ikke ryger ind i nogle hurtige beslutninger om ændring af hele børneområdet, men har en vis grad af enighed om det.
Thor Pedersen (V), 2001-09-06:
Det er også en glimrende måde at placere pensionsmidler på, og måske især når det drejer sig om den ældre del af befolkningen, er det helt naturligt, at pensionskasser som en del af deres kapitalportefølje tilbyder attraktive boliger til deres medlemmer, som jo kan være af enhver kassetype, altså pensionskassetype, og dermed også et varieret udsnit af, hvordan danskerne er efter indkomst og formue.
Kristian Jensen (V), 2007-11-30:
Og det, der var interessant, var jo ikke, at Socialdemokratiet har skrevet sin egen definition på et skattestop, hvor der er utrolig meget elastik i definitionen, det interessante var, at fru Helle Thorning-Schmidt, Socialdemokratiets partiformand, i valgkampen klart tilkendegav at ville tilslutte sig VK-regeringens skattestop.
Aleqa Hammond (UFG), 2018-02-27:
Vi har læger, som arbejder i Grønland, som kommer fra et tredjeland – det vil sige uden for de nordiske lande – læger, som gennem deres uddannelse også har haft ophold i Danmark og dermed lært sproget dansk, og som også har haft deres turnusordning i Danmark, og som senere hen har fået arbejde i Grønland.
Klaus Hækkerup (S), 2011-03-17:
Jeg har ikke sagt, at de ikke fik noget; jeg har sagt, at det var et beskedent beløb i forhold til den forgyldning af dem med de virkelig høje indkomster, Dansk Folkeparti gik med til i forbindelse med forårspakke 2.0, men det var slet ikke, fordi jeg ville spørge ind til det.
Lars Løkke Rasmussen (V), 2008-04-16:
Men lad nu også det være, for det afgørende er jo trods alt, at vi når gode resultater, og det, der er afgørende for regeringen, er, at vi har en akut, resolut tilgang til livstruende sygdomme som f.eks. kræft, og det er baggrunden for, at der - hvad fru Sophie Hæstorp Andersen jo også godt ved - ligger en plan for, hvordan vi når i mål med det, som knytter sig til, at vi får defineret nogle pakker og bagefter løftet dem ud i klinisk praksis.
Anders Fogh Rasmussen (V), 2002-05-21:
Som statsminister rejste jeg spørgsmålet om en global aftale, da vi åbnede Folketinget, det var med i den åbningsredegørelse, som jeg fremlagde på den nye regerings vegne, og siden har jeg taget spørgsmålet op på en række møder med kolleger i andre lande.
Per Clausen (EL), 2008-03-25:
Jeg kan forsikre hr. Kim Christiansen, at medmindre Dansk Folkeparti og andre partier gør en stor aktiv indsats for at holde Enhedslisten ude af forhandlingerne omkring, hvordan infrastrukturen skal være i fremtiden, og det er jo sket før, kan jeg love hr. Kim Christiansen, at vi vil indgå i de forhandlinger med megen iver og energi, og vi skal såmænd også nok gerne være med til at aftale finansieringen, som jo bliver en del af de forhandlinger.
Pernille Rosenkrantz-Theil (S), 2022-06-08:
Vi har tidligere i Danmark, som ordføreren også siger, haft en lang tradition for både bygge- og skrammellegepladser som en måde, hvor børnene kan udvikle deres fantasi og kan udfordres motorisk, og over en længere periode har vi også set dem forsvinde til fordel for mere stringente legepladser.
Frank Jensen (S), 1998-11-27:
Herudover vedrører forslaget en ordning med såkaldte negativattester, der betyder, at hvis en myndighed ikke inden for en vis frist har ladet høre fra sig i anledning af en ansøgning om f.eks. en tilladelse eller en godkendelse, så skal godkendelsen eller tilladelsen betragtes som givet.
Jacob Buksti (S), 2000-05-10:
Jeg siger det, fordi situationen er den, at Ørestadsselskabet netop i dag behandler den reviderede tidsplan, som er beskrevet i den pressemeddelelse, Ørestadsselskabet udsendte i går, og fordi Jernbanetilsynets direktør har tilkendegivet, at på den foreliggende baggrund er der ikke noget, der tyder på, at tidsplanens slutdato ikke kan overholdes.
Karen Ellemann (V), 2021-11-30:
Kan ministeren bekræfte, at den her omlægning, som vi formentlig kommer til at vedtage med et bredt flertal i Folketingssalen, ikke kommer til at betyde, at ministeren så får ansat sin egen kommunikationsmedarbejder, som så laver en instagramprofil for ministeren, som alene har til formål at profilere ministeren i det udviklingspolitiske arbejde?
Morten Messerschmidt (DF), 2008-05-16:
Altså, det her minder om fuldstændig tilbagevenden til den, ja, fru Astrid Krag vil nok kalde det paradistilstand, jeg vil nok kalde det det modsatte, som vi havde op igennem 1990'erne, hvor alle stort set kunne komme dengang, hvis de sagde asyl eller kunne påvise en eller anden svag sammenhæng med nogle folk, der i forvejen boede her, nu skal de bare være i stand til at sige et ord, og det er: love.
Kim Edberg Andersen (DD), 2025-11-06:
Men det skal jo holdes op imod, at vi også ser rigtig mange – det gør vi i hvert fald i det samfund, jeg kommer fra – hollændere, rumænere og tyskere, som bidrager til vores samfund, og som vi aldrig nogen sinde har problemer med, f.eks. med hensyn til demokratisk sindelag.
Karsten Nonbo (V), 2004-11-18:
Ellers vil jeg sige om det forslag, som ligger her, at det indeholder gode elementer, og jeg kan ikke lade være med at påpege, som også hr. Morten Bødskov sagde, og som der også står her i forslaget: Det bør imidlertid ikke overskygge det faktum, at ungdommen i Danmark sjældent har været mere lovlydig end i dag.
Margrete Auken (SF), 1998-01-21:
Og jeg håber stadig væk, at de lesbiske fremover bliver ved med i stigende grad at udvikle den ansvarlighed, som jeg har set, og som gør, at jeg sådan set har meget lidt imod det, de gør - det kan godt være, at der er nogle herinde, der har meget imod det - og jeg har lige fået nogle fantastisk spændende breve fra mennesker, der har skrevet til mig.
Erling Bonnesen (V), 2007-02-21:
Forslaget om maksimalt 6 ugers sagsbehandlingstid synes vi heller ikke rigtig er afstemt med sagernes forventede sammenhæng, da der skal være tid til forsvarlig sagsbehandling, herunder en rimelig høring af relevante parter og efterfølgende behandling af de spørgsmål, der måtte være – og selvfølgelig behandling af sagen i sin helhed.
René Gade (ALT), 2017-01-10:
Men at man i forbindelse med udbyttesagen vælger, at det skal være en advokatundersøgelse, der skal stå for den, og ikke en kommission og ikke en offentliggørelse af den rapport, der har været – der kan være mange gode grunde til, at den ikke bliver offentliggjort, fra Kammeradvokatens side, men kombinationen af, at man ikke offentliggør den rapport og så vælger sådan en lille, listig advokatundersøgelse, der kommer til at arbejde med et meget stramt fokus – tror jeg altså ikke kommer til at sikre, at vi ikke får den her råddenskab i SKAT igen.
Sofie Carsten Nielsen (RV), 2013-05-29:
Vi har ved at arbejde bredt i det her Folketing brugt de første små 2 år på at gennemføre – og ofte med Venstre som en del af det parlamentariske flertal, og tak for det – de reformer og den vækstplan, som vi jo først lige har vedtaget, og som nu skal ud og implementeres.
Egil Møller (DF), 2000-05-09:
Jamen hvis vi sammenligner med de øvrige lande i EU, så tror jeg nok, jeg kan pege på lande, som forholdsmæssigt tager færre, end Danmark gør. Men jeg ville egentlig godt spørge, om hr. Keld Albrechtsen ikke kan se, at der da trods alt kan skaffes flere boliger frem, hvis dette Ting tilrettelægger lovgivningen sådan, at f.eks. sommerhusejere kunne få lov at bo i deres sommerhus året rundt.
Kristian Hegaard (RV), 2020-04-24:
Der vil man formentlig tjekke, om de overholder datoerne, og om de har den rigtige temperatur, hvorimod man med det lignende tvangsindgreb, som er tilfældet her, kan gå ind i privates hjem og tjekke deres computere og alt muligt uden en retskendelse, som man normalt skal have.
Knud Erik Hansen (SF), 2000-11-16:
Vi synes imidlertid også, det er vigtigt, at kommunerne har øje for, at ældre, der har lettere psykiske problemer og har et meget ensomt liv, som er en belastning for dem, også skal tilgodeses med plejehjem, eller hvad man måske kunne kalde lettere plejehjem med mindre servicearealer, men plejehjem, hvor de kan få en service, som man ikke kan give dem, hvis de bliver længst muligt i eget hjem. Jeg tror, vi har brug for et mere differentieret syn på, hvad et plejehjem er, og hvilke forskellige former for service vi skal tilbyde på plejehjemmene.
Morten Østergaard (RV), 2008-02-06:
I 2005 siger statsministeren, at det vil udenrigsministeren undersøge, og så spørger jeg bare: Hvad var det i den dokumentar, der kom den anden dag, der adskiller sig fra de oplysninger, der fik udenrigsministeren til at henvende sig til den amerikanske regering i 2005?
John Dyrby Paulsen (S), 2014-04-03:
Så prøver jeg at svare lidt kortere, for mit svar blev sikkert også lidt knudret: Vi synes, at vi i Danmark skal lave regler, der holder sig inden for de forordninger og internationale aftaler, vi har skrevet under på, vil jeg sige til hr. Kristian Thulesen Dahl.
Kristian Pihl Lorentzen (V), 2022-03-03:
Det er det, jeg vil kalde et nøgleprojekt, for projektet er en forudsætning for, at vi kan komme over til en grøn togdrift, hvor vi kan komme til at køre med fremtidens grønne, elektrisk drevne tog, bl.a. nord-syd i Jylland, altså helt til Aalborg, og det er jo også et projekt, der er forudsætningen for, at vi får fremtidssikret Aarhus Hovedbanegård, bl.a. i forbindelse med det nye signalprojekt.
Brian Mikkelsen (KF), 2011-04-07:
Fremover vil f.eks. leasingselskaber, det var den radikale ordfører så også inde på, mezzaninlånevirksomheder og andre finansieringsvirksomheder, som tilvejebringer forskellige former for risikovillig fremmedkapital, også kunne søge om en garanti fra Vækstfonden.
Mette Kierkgaard (M), 2024-02-07:
I forhold til hele implementeringsunderstøttelsen er der jo sat nogle midler af netop også bl.a. til at understøtte kompetenceudvikling, og jeg vil bare tilkendegive, at jeg er meget, meget enig i, at det, som spørgeren også selv er inde på, jo ikke er den enkelte medarbejder, men de rammer, der er omkring den enkelte medarbejder.
Peter Have (M), 2025-11-20:
Lovforslaget har alene til formål at skabe hjemmel til at videreføre de nuværende særlige rammer for støj, som er nødvendige for at opretholde den nuværende drift af lufthavnen, og med lovforslaget fastsættes der ikke specifikke rammer for lufthavnens støjudledning, ligesom der ikke ændres ved arealanvendelsesmulighederne.
Pernille Skipper (EL), 2018-11-13:
Så hvad skal de sidste gøre, når der ikke er herbergspladser nok, men det ikke er okay at sove på gaden – i øvrigt heller ikke alene, for så er man også en utryghedsskabende lejr, eller kan i hvert fald være det, og slet ikke sammen med ens venner?
Martin Lidegaard (RV), 2025-05-21:
Så det er ikke med stor fornøjelse, at vi tager ansvar i forhold til et kommende forsvar, men vi erkender også, at det er nødvendigt, at Danmark og Europa skal kunne forsvare sig selv, at vi ikke længere kan tage USA's sikkerhedsgaranti for givet, og at vi også skal kunne tage vores eget politiske standpunkt og vores egen skæbne i egne hænder.
Mike Legarth (KF), 2011-05-24:
Derfor er vi lige præcis lige så optaget som Enhedslisten af at foretage en rimelig og ordentlig kontrol, så vi sikrer, at enhver betaler sit, og det afsætter vi til enhver tid nok ressourcer til, ligesom vi er villige til at levere de værktøjer til SKAT, der skal til, for at man lever op til den målsætning.
Frank Dahlgaard (KF), 1998-04-01:
Men hr. Holger K. Nielsen er jo socialist og må være tiltalt af det store, kollektive fællesprojekt, som EU er, og som bliver endnu mere kollektivt og fælles med Amsterdamtraktaten, hvor vi får fælles udenrigspolitik og grænsesamarbejde med Schengen og fælles arbejdsmarked.
Magni Arge (T), 2017-10-05:
Jeg noterer mig, at statsministeren værdsætter en fredelig og demokratisk dialog som den rigtige vej fremad, men jeg vil tillade mig at spørge, om Danmarks regering er i nogen dialog med sine spanske kolleger om en sådan udvikling, og om man forsøger at medvirke til en fredelig og fornuftig tilgang, så man undgår, at det udvikler sig til en endnu mere fastlåst krise, som kan udvikle sig til at blive en stor hovedpine for hele Europa.
Bertel Haarder (V), 2005-11-08:
Det er også det, der gennemsyrer integrationsaftalen, men vi mener ikke, at hverken fleksibel ungdomsuddannelse eller fri ungdomsuddannelse er vejen, fordi de unge risikerer at blive ledt hen på områder, hvor de ender med ikke at få en kompetencegivende uddannelse.
Elisabeth Arnold (RV), 2003-05-05:
Jeg synes, at man betænkeligt nærmer sig noget, som vi kender fra totalitære styrer, hvor der ikke er et ordentligt retssystem, hvor der ikke er en ordentlig retsstat, men hvor der kun er anklagere, og hvor der er skueprocesser og hurtig effekt og så hurtig domsafsigelse, og så er der ikke så meget med forsvar, for vedkommende er allerede dømt, inden han overhovedet har været igennem en retssag.
Ole M. Nielsen (KRF), 2002-05-22:
Men jeg tror, at når vi snakker om de ting igen og igen og igen, også i regionaldebatten, vi skal have på mandag, vil der både i politikerkredse og hos embedsmændene i centraladministrationen, som jo har stor indflydelse på tingene, opstå en evne og en vane til at tænke lidt mere i de baner, vi drøfter her.
Karen Ellemann (V), 2009-05-13:
Og det kan ikke komme bag på hr. Thomas Jensen, som jo har givet mig anledning til at svare på utallige spørgsmål om plejeboliggarantien, både i forbindelse med udvalgsspørgsmål, samråd med både Boligudvalget og Socialudvalget og senest i forbindelse med beslutningsforslag nr. B 164.
Pernille Rosenkrantz-Theil (EL), 2003-12-18:
De milliarder af kroner, der her foræres til de rigeste danskere, kunne med langt, langt, langt større effekt på beskæftigelsen i Danmark bruges til en forbedret offentlig service, renovation af vores skoler, renovation af vores institutioner, bygning af det nødvendige antal boliger, investeringer i vedvarende energi, sådan at vores samfund på lidt længere sigt ikke bryder fuldstændig sammen, når Nordsøolien slipper op.
Tina Petersen (DF), 2006-05-19:
Man nævner finansloven, hvad der er afsat, og at det er hårdt for kommunerne i øjeblikket, men jeg synes ikke, det er relevant at bringe det ind i en debat om energiområdet, for til energiområdet er der i hvert fald afsat enorme mængder penge, hvad jeg også senere hen vil komme ind på i min tale.
Lykke Friis (V), 2012-02-01:
Der kan jeg selvfølgelig kun kvittere for, at ministeren så har en anden holdning end den tidligere opposition, men det var ligesom den måde, debatten blev ført på. Så vil jeg godt lige igen sige med hensyn til det fordomsfrie, at det jo så opstiller en interessant problemstilling, for når det så er fordomsfrit, siger ministeren også, at han ikke vil afvise, at han vil kunne acceptere et kvoteforslag fra Kommissionens side.
Lars Barfoed (KF), 2012-02-02:
For mig at se kan det jo ikke være sådan, at kommunerne får store udgifter på kort sigt som følge af det her, da det jo er tilladelser, der udløber over tid, og derfor mener jeg også, at der må være masser af tid til at undersøge, hvad den varige ændring skal være, i stedet for nu i huj og hast kaotisk at gennemføre en ændring af reglerne vel vidende, at vi nok gennemfører en ændring af reglerne en gang til om kort tid.
Peter Skaarup (DD), 2023-05-10:
Jeg kunne godt tænke mig at høre ministeren, om der er foretaget en sikkerhedsvurdering af den situation, der måtte opstå, hvis det er, at vi gennemfører det her forslag, altså at der bliver sendt materiale ud, hvor man opdaterer skolesikkerhedsberedskabsplanerne på den måde, som forslaget går ud på.
Eva Kjer Hansen (V), 1999-12-07:
To socialdemokratisk ledede kommuner, hvor man har udliciteret opgaverne, hvor man har inddraget det private arbejdsmarked, og hvor man konkret i Glostrup Kommune sammen med virksomheden Carl Bro har iværksat et beskæftigelsesprojekt, hvor 5 ud af 12 er kommet i faste job.
Brian Mikkelsen (KF), 2005-03-17:
Vi har i dag frivillige ordninger mellem museumsråd og de regionale, faglige kulturmiljøråd, som er baseret på den amtslige struktur, men vi foreslår nu, at der lægges op til et frivilligt samarbejde mellem kommunerne og museumsråd eller kulturmiljøråd, og det synes jeg er vigtigt.
Marion Pedersen (V), 2011-03-04:
Altså, jeg vil ikke gøre mig til dommer over, om det er ret og rimeligt, at de kan få statsborgerskab på den ene eller den anden måde, når vi har vedtaget en konvention, som giver dem en ret til at få det uanset hvad, medmindre de har begået forbrydelser, som strider mod statens sikkerhed, eller har fået en dom på over 5 år.
Jacob Jensen (V), 2019-03-13:
Det kan man lave sådan en matematisk beregning af, og det har Finansministeriet så gjort og i sit svar i øvrigt understreget, at det netop er en teoretisk betragtning, for i virkelighedens verden vil én ekstra ældre jo ikke være præcis lige så, kan man sige, økonomisk omkostningstung som gennemsnittet af alle de foregående.
Dorit Myltoft (RV), 1997-12-16:
Det vil i den forbindelse i høj grad være op til de store bykommuner f.eks. at sikre levedygtige bymidter gennem mobilisering af planlovgivningens bestemmelser. Det ville være temmelig overfladisk at påstå, at lejefastsættelse og lejekontraktens varighed er de mest betydende faktorer for strukturændringer i erhvervslivet.
Lissa Mathiasen (S), 2004-05-04:
Man vil gerne støtte, fordi man ikke kan lide at sige, at man godt vil gå ind for illegal arbejdskraft, og derfor tager man afstand, men konsekvensen af at ville gå ind og gribe ind for alvor er der ikke. Jeg må også sige, at når integrationsministeren siger, at vi jo nu har fået netværk, at vi jo nu har fået nogle ting op og stå, så lad os nu vente, vi kan vente til efteråret, så synes jeg ikke, vi har tid til at vente.
Ole Vagn Christensen (S), 1998-06-16:
Så jeg synes, hr. Heiselberg burde interessere sig lidt for det område, hvorfra han kommer, nemlig i spørgsmålet om at gå aktivt ind i forhandlingerne om at få omfartsvejen ved Nors, som er en del af Storebæltsforliget, på plads.
Anders Fogh Rasmussen (V), 2007-01-24:
Tværtimod vil det kræve en meget ihærdig indsats, det vil kræve konkrete initiativer, som også indebærer økonomi, og derfor er det en helt fejlagtig fremstilling at få det til at se ud, som om man fuldstændig uden at røre en finger når de 30 pct.
Lisbeth Bech-Nielsen (SF), 2024-05-22:
De er der på vores sociale medier, de er der i vores forsikringspolicer, de er der i udvælgelsen af, hvem der skal til jobsamtale, de er der i forhold til skattevæsenets opmærksomhed i forhold til hvidvask, de er der i Udbetaling Danmark, altså alle steder, og rigtig mange steder giver det rigtig god mening.
Kristian Thulesen Dahl (DF), 2000-03-30:
Det er jo rigtigt, som hr. Claus Larsen-Jensen sagde i sin ordførertale, at det jo ikke er første gang, vi diskuterer det her emne, men det er dog første gang, vi diskuterer det emne i forhold til et så lidt ambitiøst forslag som det, vi har på bordet her.
Inger Støjberg (V), 2014-12-03:
Jeg vil sådan set bare gerne spørge økonomi- og indenrigsministeren, om de reformer, som vi nu har gennemført sammen – og det synes jeg jo er godt – opfylder hele det ambitionsniveau, som Det Radikale Venstre og økonomi- og indenrigsministeren har.
Per Clausen (EL), 2005-03-31:
Men jeg tror altså, det bliver lidt tungt med den demokratiske dialog, og jeg tror faktisk også, at det bliver lidt tungt med en dialog med et regionsråd, der skal lave såkaldte udviklingsplaner, for hvis man skal have dialog med en part, som på en række områder hverken har økonomi eller ekspertise til at spille pingpong, hvor interessant er det så?
Trine Torp (SF), 2017-03-02:
Vi vil derfor under udvalgsarbejdet bore lidt i, om der er mulighed for at gå lidt videre, om der overhovedet er dokumentation for naturgevinsterne her, om man kan øge motivationen til ikke at pløje op, og om det kan sikres, at den permanente genopdyrkningsret ikke lægger hindringer i vejen for kommende naturgenopretningsprojekter og lignende og dermed tiltag til at skabe mere natur og biodiversitet.
Astrid Carøe (SF), 2020-12-18:
Så vil jeg bare høre, hvor ordføreren har fået den idé fra, for hvis man spørger Danmarks Statistik og forskere inden for området, der forsker i ligeløn, siger de, at de her virksomheder allerede laver lønstatistikker, så det eneste, de skal gøre, er egentlig bare at sige, hvilket køn folk har.
Christian Rabjerg Madsen (S), 2020-09-08:
Og det vigtige her er jo, at vi havde en statsminister, der meget klart sendte det signal til danskerne og til de andre europæiske hovedstæder, at vi ville have en større rabat, og at vi ville have et budget, som tog hensyn til, at vi bliver færre i EU, et budget, som tager hensyn til, at vi skal væk fra det gamle strukturfondsfokus og over til et mere moderne budget for EU.
Søren Egge Rasmussen (EL), 2017-04-26:
Men når nu vi har nogle satspuljemidler, som er blevet bevilget til området, og når vi kan følge med i, at de midler, der er afsat, ikke blev brugt, men at man sådan set kunne opføre flere boliger, så mener jeg, at de partier, der er bag satspuljeforliget, sådan set har en forpligtelse til at være med til at sikre, at de penge, der er blevet bevilget til et bestemt formål, også bliver anvendt til det formål, for der må jo være en grund til, at man har imødekommet en ansøgning om at bygge flere skæve boliger. Vi står jo i den situation, at der bliver flere og flere mennesker, som lever på gaden, og der er god grund til at hjælpe dem.